Nemec, Richard, poslanec NR SR (2023-02-03):
Ďakujem, pán predsedajúci. Aj sa vymieňajú predsedajúci, takže peknú výmenu a pekný víkend, pán Grendel. Pohľad na nedele, už tu bolo povedané naozaj asi všetko. Ja chcem do toho trošku vniesť taký, taký iný nadhľad, nadhľad na to, ako by som sa na to pozeral a som aj pripísaný k tomuto zákonu. Necítim sa ani ako ultrakonzervatívny, ani ako ultraliberálny, som taký pragmatický, ktorý žije tu a teraz a chce, keď tu sedím, tak chcem predkladať zákony a schvaľovať zákony také, ktoré pomôžu naozaj ľuďom. Taký pohľad na nedeľu, čo sa týka, samozrejme, tým, že som športovec a pre športovca je veľmi dôležité oddychovať a mať kľud, tak, samozrejme, z tejto stránky tu už bolo povedané asi všetko, zo zdravotnej, z ekonomickej a všetky tieto nadhľady. Ale myslím si, že pre šport a kultúru nedeľa oddychu, keď ľudia môžu ísť naozaj na ten šport a vidíme to, samozrejme, veľa tu bolo povedané o športe, ako bol zatváraný, kultúra v covide a takéto. Takže, takže v tomto zmysle, v tomto zmysle ten šport a kultúra si myslím, že aj ekonomicky dostane veľkú vzpruhu a budem prvý vyzývať zväzy, aby všetky ligy dali na nedeľu, aby tí ľudia začali chodiť hlavne na šport, aby podporovali tento šport, lebo však aj strana SaS mala vo svojom rezorte ministra, pod ktorým patril aj šport. Takže, takže v tomto zmysle, v tomto zmysle aj by to malo byť trošku podporované tými liberálmi na to, aby tá kultúra a ten, hlavne ten šport dostal aj to, že tí ľudia začnú navštevovať šport, začnú viacej športovať a tým pádom nebudú sa musieť prechádzať po nákupných centrách. Mám takú skúsenosť zo zahraničia, kde som pôsobil veľa rokov a Taliansko má, Taliansko zaviedlo nedeľný predaj alebo otvorenie obchodov takým trošku šalamúnskym spôsobom, že sa dohadujú tie mestá, ktoré budú mať otvorené, ktoré budú mať zatvorené a takto. Ale čo bolo taký, bol som pri zrode, keď Taliani vymysleli hrať 26. decembra ligu a prvý rok, keď to skúšali, tak boli tam rôzne polemiky, my športovci sme na to nadávali, lebo sme nemohli prestať trénovať, 24., 25. a 26. sme hrali ligu. Tie haly praskali, boli úplne naplnené a osvedčilo sa to a sme aj tým svedkami, že na to zareagoval aj slovenský hokej, 26. decembra sa hrá liga a sú štadióny plné. Čiže my tých ľudí aj takýmto spôsobom vieme nieže pomôcť namotivovať, ale v tom zmysle, že pomôžeme tomu športu, tej kultúre a ja si myslím, že tá kultúra aj ten šport na to veľmi rýchlo vie zareagovať a veľmi sa prispôsobí a ekonomicky im to veľmi pomôže. To, že sme, samozrejme, v pandémii, štátny tajomník pán Husár zo strany SaS proste chodil na pandemické konzíliá a všetko sme museli zatvárať, samozrejme, ani nám sa to nepáčilo. Ale proste bol to fakt, tá pandémia tu bola, ja neviem, ako by opozícia reagovala, keby mala vládnuť a čo by robila v pandémii. Ja si myslím, že musela by robiť nepopulárne opatrenia. Takže v tomto, v tomto rozsahu, v tomto rozsahu by som sa pozrel aj takýmto nadhľadom na to, že my obrovsky pomôžeme týmto, týmto subjektom, ktoré boli aj pandémiou skúšané, ale aj v tom zmysle, že my s tým športom za minulých vlád sme išli stále dole kopcom. My sme im tu nepomáhali a trošku taká ani nieže výtka, tiež ste mali rezort a, samozrejme, minulé vlády školský šport, vysokoškolský šport sme úplne pochovali. A to je aj vizitka toho, že študenti musia chodiť pracovať. Vtedy boli motivovaní, vtedy dostávali rôzne výhody na vysokých školách na ubytovanie, na štúdium. Aj v iných krajinách to všetci zdokonalizovali a my sme to všetko pochovali. Takže aj takýto nadhľad na túto, na tieto nedele som chcel priniesť do tohto pléna, aby sa možno trošku niekto zamyslel nad tým rozhodovaním, či to pustiť cez prvé čítanie, či to nepustiť a potom sa, samozrejme, už sa nechcem opakovať, čo tu bolo, aj pán Vašečka deklaroval niekoľkokrát, že je ochotný meniť to, upravovať to. Takže trošku iný náhľad na to a ďakujem a pekný víkend želám.